Vrou ry twee dood ná sy glo bewussyn verloorArgieffoto: ER24 Twee mans is dood nadat ŉ 70-jarige motoris glo haar bewussyn verloor en oor hulle gery het. Annine Dormehl, woordvoerder van ER24, het gesê die voorval het Saterdag omstreeks 08:00 op die N1-snelweg in Kaapstad naby Durbanweg plaasgevind. “Die vrou het glo haar bewussyn verloor en haar motor het die pad verlaat,” het Dormehl gesê. Die motor, ŉ Toyota Tazz, het oor drie hawelose mans gery wat op die verkeerseiland langs die pad geslaap het. Toe paramedici op die toneel aankom, was twee van die mans, tussen 30 en 40 jaar oud, dood. Die derde man, in sy 30’s, het die ongeluk met geringe beserings oorleef. Die vrou het beserings aan haar voorkop opgedoen. “Albei pasiënte is op die toneel behandel en na nabygeleë hospitale geneem vir verdere behandeling.” Owerhede was op die toneel en ondersoek die voorval.